गर्भावस्था की खुराक, शिशु का टीकाकरण कब, दादी-नानी की जगह ‘AI जननी’ बताएगी, लोरी गाएगी-होमवर्क कराएगी
Artificial wombs for pregnancy alternatives; जिसमें पलने वाला बच्चा आर्टिफिशियल इंटेलिजेंस की निगरानी में 9 महीने गुजारेगा। कंपनी की यह तकनीक है- ‘आर्टिफिशियल यूट्रस फैसिलिटी।’
बीते साल दिसंबर में एक कंपनी ‘एक्टोलाइफ’ ने वीडियो जारी कर ये दावा किया कि अगर किसी महिला को गर्भाशय नहीं है या कैंसर जैसी गंभीर बीमारी की वजह से इसे निकलवाना पड़ा तो टेंशन की बात नहीं।
इसके बावजूद ऐसी महिलाएं मां बन सकेंगी। या फिर कोई पुरुष इनफर्टिलिटी से पीड़ित है तो भी उसकी पत्नी मां बन सकेगी। बच्चे को कोख में पालने का झंझट नहीं रहेगा।
दरअसल, कंपनी का कहना है कि उसने दुनिया का पहला आर्टिफिशियल यूट्रस यानी कृत्रिम कोख तैयार की है, जिसमें पलने वाला बच्चा आर्टिफिशियल इंटेलिजेंस की निगरानी में 9 महीने गुजारेगा। कंपनी की यह तकनीक है- ‘आर्टिफिशियल यूट्रस फैसिलिटी।’
इस तकनीक से जन्म लेने वाला बच्चा हर इन्फेक्शन से बचा रहेगा। इस तकनीक में ग्रोथ पॉड्स होते हैं, जो AI से जुड़ा यूट्रस है।
सबसे पहले लैब में पुरुष के स्पर्म और महिला के एग को मिलाया जाता है। इसके बाद इसे ग्रोथ पॉड में रखा जाता है, जहां यह मशीन किसी गर्भ की तरह काम करने लगती है। महिला की बच्चेदानी की तरह ही इस कृत्रिम गर्भ में भी ‘एम्‍निओटिक फ्लूइड’ डाला जाता है, जिसमें बच्चा 9 महीने तक रहता है।
खबर में आगे बढ़ने से पहले इस पोल पर अपनी राय साझा करते चलिए...
बच्चे को कैसे पालूं, ये प्रॉब्लम ‘जननी’ करेगी सॉल्व
बच्चे के पैदा होने के बाद उसकी देखभाल कैसे की जाए, या वह बहुत रो रहा है तो क्या किया जाए। कुछ बड़ा होने पर उसे खाने के लिए क्या दिया जाए या फिर बच्चे की मां अपने खानपान का ध्यान कैसे रखे, जिससे बच्चे को ज्यादा से ज्यादा मां का दूध मिल सके। साथ ही बच्चे का उचित टीकाकरण कैसे और कब कराया जाए- इन सभी सवालों को जवाब देने और हर कदम पर यंग मदर्स का साथ देने के लिए ‘जननी’ मदद करेगी।
अब सवाल उठता है कि ये ‘जननी’ है कौन? यह कोई ऐप नहीं, बल्कि दुनिया में अपनी तरह का पहला ऐसा वॉट्सऐप प्लेटफॉर्म है, जो नई पीढ़ी के मां-बाप बनने वालों और न्यूक्लियर फैमिली के लिए दोस्त से लेकर बुजुर्ग दादी-नानी या मां की भूमिका निभाता है और यंग मॉम की मदद करता है।
केरल की एक टेक कंपनी ‘टोट्‌टो’ (Totto) ने आर्टिफिशियल इंटेलिजेंस आधारित यह 'कडल' सर्विस लॉन्च की है, जो वॉट्सऐप पर मिलेगी।
दुनिया में AI का हाथ पकड़कर नई पीढ़ी के दंपती अपने बच्चों के लिए आदर्श माता-पिता बनने की कोशिश में हैं। जिसके लिए वे AI बेस्ड पेरेंटिंग की मदद ले रहे हैं। AI बेस्ड पेरेंटिंग का मार्केट पूरी दुनिया में अभी करीब 5,238 करोड़ रुपए के पार जा चुका है। 2028 में इसके करीब 13 हजार करोड़ रुपए के होने की उम्मीद है।
72 फीसदी नई मांओं को बच्चे की देखभाल के लिए नहीं मिलता सपोर्ट
Totto के CEO जोफिन जोसेफ कहते हैं कि ‘जननी’ पर 150 से ज्यादा अनुभवी एक्सपर्ट्स की राय मिलती है जो लालन-पालन से जुड़े तमाम सवालों के जवाब हिंदी या अंग्रेजी में देते हैं। ‘जननी’ के मुताबिक, 80 फीसदी युवक-युवतियां माता-पिता बनने के लिए मानसिक रूप से तैयार नहीं होते। बेबी के जन्म के बाद उन्हें समझ ही नहीं आता कि उसकी देखभाल कैसे करनी है।
वहीं, 72 फीसदी नई मांओं को बच्चे की देखभाल के लिए कोई सपोर्ट नहीं मिलता। कडल के मुताबिक, भारत में 10 फीसदी बच्चों में विकास देरी से होता है। कुछ ही माता-पिता इसे पहचान पाते हैं। ‘जननी’ पहले तो इस बारे में पेरेंट्स की समझ बढ़ाती है और बच्चे के चलने-फिरने, बोलने या सीखने में आ रही देरी का उपाय बताती है, ताकि बच्चा तेजी से सीख सके।
अब जरा जननी की मदद लेने वाले 3 पेरेंट्स के अनुभव भी जानते चलें, जो उनके काम आ रही है।
क्या AI के आने से दादी-नानी, या सखी-सहेली की भूमिका खत्म हो जाएगी?
बनारस हिंदू यूनिवर्सिटी में समाजशास्त्र की असिस्टेंट प्रोफेसर डॉ. प्रतिमा गोंड कहती है कि मशीन तो मशीन ही होती है। वह आपकी मदद भले ही कर दे, मगर वह आपमें इमोशंस नहीं भर सकती। जो चंद बातें या अनुभव आपकी दादी-नानी या सहेलियों से निकलकर आएंगे, उससे AI मशीनें किसी भी हाल में बराबरी नहीं कर सकतीं। मशीनें वहीं बताएंगी, जो उनमें फीड किया गया है, जबकि दादी और नानी अपने सालों के अनुभवों के आधार पर सलाह देंगी। जज्बात कभी मशीनी नहीं हो सकते।
अब चलते हैं देश और दुनिया के ऐसे सफर पर, जहां AI मशीनें पेरेंटिंग के ऐसे तौर-तरीके बता रही हैं, जिसे जानकर आप भी हैरान रह जाएंगे।
माता-पिता के अलावा अब 'थर्ड पेरेंट' की भूमिका में मशीन
कर्नाटक में एक कंपनी 'पेरेंटॉफ' का दावा है कि हम बच्चे के लिए ‘थर्ड पेरेंट’ की भूमिका निभाएंगे। जो पेरेंट्स बच्चे की जिंदगी में आ रही मुश्किलों को नहीं समझ पाते, उन्हें समझकर हम और पेरेंट्स को समझने में मदद करेंगे। कंपनी का ऐप भी ‘पेरेंटॉफ’ नाम से ही है। इसी कंपनी ने देश में एक मशीनी इंजन 'माई' के जरिए 15 हजार रजिस्टर्ड पेरेंट्स से 3-16 साल की उम्र के बच्चों से जुड़े 3 लाख डेटा जुटाए हैं। जिसका आकलन करने के बाद यह पता लगाया जा सका है कि बच्चों में आक्रामक बर्ताव, बार-बार बदलता मूड और खुद पर भरोसा न कर पाने की असल वजह क्या है? नेशनल इंस्टीट्यूट ऑफ मेंटल हेल्थ एंड न्यूरोसाइंस (NIMHANS) बच्चों के टेंपरामेंट को नापने वाले अपने इस मॉडल और तकनीक को पेटेंट करा रहा है। संस्थान की प्रोफेसर और क्लिनिकल साइकोलॉजी कंसल्टेंट उमा हीरीसावे के मुताबिक, इस तकनीक से न सिर्फ पेरेंट्स की बच्चों को संभालने को लेकर रिपोर्ट बनेगी, जिसमें उनकी खामियों और उपलब्धियों का जिक्र होगा, बल्कि बच्चे क्या-कुछ सीख सकता है, इसका भी जिक्र होगा।
बच्चों को होमवर्क कराएंगी और भूख लगने पर मनपसंद हेल्दी खाना भी बना सकेगी
किताब 'द सोशल मशीन, डिजाइंस फॉर लिविंग ऑनलाइन' के लेखक और हॉर्वर्ड यूनिवर्सिटी में फेलो जूडिथ डोनॉथ कहते हैं कि 2030 तक इंसानों की तरह फैसले लेने वाली मशीनें यानी बॉट्स इतने बुद्धिमान हो जाएंगे कि वे ज्यादातर सामाजिक हालातों को बदलने लगेंगे। घर में पेरेंट्स ऐसे प्रशिक्षित बॉट्स की मदद से अपने बच्चों का होमवर्क ज्यादा अच्छी तरह से करा पाएंगे। बच्चों को क्या हेल्दी खाना पसंद आएगा, वो भी बना पाएंगे।
बच्चे कैसे खुश रहेंगे, इसका हल बताएंगी और मॉम-डैड की दोस्त बनेंगी AI मशीनें
'म्यूज' भी AI बेस्ड पेरेंटिंग बॉट है, जो मशीन लर्निंग प्रोग्राम के जरिए और बड़ी संख्या में डेटा जुटाकर स्मार्ट बच्चों के बारे में पेरेंट्स की समझ को डेवलप कर रही है। यह पेरेंट्स के लिए एक दोस्त जैसी है, जो यह बताएगी कि उनके बच्चे कैसे खुश रहेंगे। कम कमाई में भी बच्चों को अच्छी शिक्षा और खानपान कैसे दिया जा सकता है?
नवजात को दुलार करेगा और लोरी गाकर चुप भी कराएगा
इसी तरह माता-पिता की मदद करने वाला एक और ऐप है 'स्नू', जो बुद्धिमान मशीन से लैस है। इसका दावा है कि यह परेशान और रो रहे नवजात को दुलार करेगा, उसे लोरी गाकर चुप कराएगा, ताकि बच्चे के मम्मी या पापा रात को अच्छी तरह सो सकें। AI का एक नया अवतार 'नैनी' भी है, जो खेलने-कूदने वाले बच्चे की बेचैनी की वजह पता लगाएगी। नैनी यह भी बताएगी कि नवजात कब सोएगा या कब जागेगा।
कई मां-बाप की यह चिंता होती है कि उनका बच्चा मोबाइल-लैपटॉप, टैबलेट या टीवी पर पर ज्यादा समय बिताता है। ब्रिटेन में एक स्टडी की गई, जिसमें यह पाया गया कि स्कूल की शुरुआत करने से पहले बच्चे एक दिन में 4 घंटे से ज्यादा वक्त स्क्रीन पर बिताते हैं। ये ऐप बच्चे के स्क्रीन पर चिपके रहने की आदत को भी जांचेगा और उसके मुताबिक मां-बाप को उचित सलाह भी देगा।
आप ऑफिस में हैं या बाहर, घर में बच्चे का पूरा हाल बताएगी मशीन
अमेरिकी कंपनी डेक्को ने ‘डेक्को द टॉडलरमॉनीटर’ नाम का AI आधारित एक एप बनाया है, जो चाइल्ड सेफ्टी मोशन सेंसर है। यह तब ज्यादा कारगर है, जब आप घर के बाहर हैं या ऑफिस में हैं। इसे बच्चे के बेडरूम में लटका दिया जाता है, जो मम्मी या पापा के स्मार्टफोन से जुड़ा होता है। जैसे ही बच्चा बेडरूम से बाहर निकलता है, या घर से बाहर जाता है तो यह तुरंत आपके मोबाइल पर अलर्ट भेजता है, ताकि आप बच्चे के आने-जाने के बारे में जान सकें या उसे सही मदद पहुंचा सकें। इससे पेरेंट्स को यह सुकून रहता है कि उनका बच्चा सुरक्षित है और अपने कमरे में सो या खेल रहा है।
मोबाइल पर खेल-खेल में बच्चा बनता है स्मार्ट
एक और स्टार्टअप है, जो पेरेंटिंग की दिशा में बड़ा काम कर रहा है। यह है ‘पापुंबा’। अर्जेंटीना का यह ऐप उन माता-पिता के लिए मददगार है, जिनके बच्चे अभी स्कूल नहीं जा रहे हैं। इस ऐप की मदद से पेरेंट्स बच्चे को उसके मनपसंद गेम्स और ज्यादा से ज्यादा चीजें सिखा सकते हैं। इससे मोबाइल पर कुछ भी देखने की बच्चे की आदत में बदलाव होता है और दिमाग भी तेज होता है।
बचपन में हो नेचुरल पेरेंटिंग, माता-पिता से रिश्ता मजबूत होगा
BHU में मनोविज्ञान के प्रोफेसर डॉ. योगेश कुमार आर्य कहते हैं कि अगर AI मशीन को अपनी मदद के लिए असिस्टेंट की तरह इस्तेमाल कर रहे हैं तो उसमें कोई बुराई नहीं है। क्योंकि, उस दौरान पेरेंट्स बच्चे के साथ क्वॉलिटी टाइम बिता रहे हैं। अगर AI पर ही पूरी तरह पेरेंटिंग निर्भर हो जाए तो ये गलत होगा। ऐसी स्थिति में बच्चे का भावनात्मक विकास नहीं हो पाएगा। बच्चे की माता-पिता के साथ इमोशनल अटैचमेंट में कमी आएगी, चाहे पेरेंट्स का प्यार उसी तरह रहे।
इसके बाद बच्चा एक मशीनी बर्ताव के बीच बड़ा होगा। हो सकता है कि वह रिश्तों को लेकर संवेदनशील न हो। दरअसल, माता-पिता बच्चे की जो अनकही भावनाएं हैं, वो भी समझ जाते हैं। छोटी उम्र में बच्चों की माता-पिता से बॉन्डिंग बहुत जरूरी होती है। यह बच्चे को दिमागी रूप से बहुत मजबूत बनाती है। यहां तक कि टीनएज में भी बच्चों को माता-पिता की सबसे ज्यादा जरूरत होती है।
क्योंकि इस समय बच्चों में हॉर्मोनल और शारीरिक बदलाव होते हैं। उन बदलावों को लेकर बच्चा बहुत परेशान रहता है और उस समय उसे माता-पिता की जरूरत होती है। नवजात से लेकर शुरुआती पांच-छह साल की उम्र तक नेचुरल पेरेंटिंग बहुत जरूरी है, यह बच्चे के लिए पूरे जीवन की खुराक है। AI पेरेंट्स की मदद के लिए अच्छा हो सकता है, लेकिन बच्चे के लिए माता-पिता के प्यार का रिप्लेसमेंट नहीं हो सकता।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।